Klub se harde werk beloon | Netwerk24
Klub se harde werk beloon
Deur Patrick Prins 12 Oktober 2020 06:03
Die Wolseley-krieketklub, trotse wenners van die Kaapse Wynland-klubkompetisies, is nou amptelik deel van die promosieliga van die Boland-krieketraad.Foto:
As aanhouer wen, die wil om te presteer en die vertroue in hul vaardighede die maatstaf is waaraan die Wolseley-krieketklub se sukses die afgelope seisoen gemeet moet word, dan het die meetsnoer van hul welslae op goeie plekke geval.
Voeg daarby die span se wonderlike karaktervolle eienskappe wat die hartklop van die span gevorm het, en jy het 'n span wat ten spyte van die talle uitdagings wat hulle moes trotseer, trots op hulself kan wees.
Nadat hulle ná drie moeilike seisoene telkens oor die laaste hekkie gestruikel het, moes Wolseley as 't ware sy eie krieket-Rubicon oorsteek om sukses te ervaar.
Sy welslae in die streekkompetisie van die Kaapse Wynland se eerste divisie (Suid), waarin die klub die 50-boulbeurte- sowel as die T20-titels beklink het en sy amptelike toelating tot die promosieliga van Boland-krieket gekry het, het die kroon op 'n uiters suksesvolle seisoen gespan.
Veral die verowering van die T20-titel, toe hulle Raithby-krieketklub in die eindstryd met die laaste bal op dié se tuisveld uitoorlê het, was die teken van 'n span wat nie net in statuur gegroei het nie, maar ook van die wasdom wat die span bereik het.
Die spelers was klinies en volwasse in die uitvoering van hul opsies. Hulle moes die teleurstellings van die vorige jare verwerk, opstaan en aanhou baklei. Vandag pluk hulle die vrugte van harde werk wat beloon word en deursettingsvermoë wat hulle soveel vreugde gebring het.
Steven Boer, die klub se voorsitter, en die res van die bestuur verdien lof vir die wyse waarop hulle hierdie uiters jong en talentvolle spelers se krieketloopbane tot dusver bestuur het. Die trots en die eer van Wolseley-krieket wat hulle met soveel waardigheid laat geskied het, het hoop en verwagtinge vir die volgende geslag geskep.
Wolseley is miskien nie op almal se lippe nie, maar die trots en waardigheid waarin hul welslae behaal is, moes hierdie pragtige dorp as gemeenskap geïnspireer het.. Enige nuwe of oudspelers en belangstellendes van enige ouderdom is welkom om by die klub aan te sluit. Vir meer inligting kan die voorsitter, Steven Boer, by 072 513 8300 gebel word.